Mantashe sê oor planne vir elektrisiteit  Minister Gwede Mantashe. Foto: @MiningIndaba/Twitter Gwede Mantashe, minister van energie en minerale bronne, het by die mynbou-indaba in Kaapstad aangekondig die regering wil verspreide kragopwekking moontlik maak. Mantashe het gesê daar is ná instemming van die Nasionale Energiereguleerder van Suid-Afrika (Nersa) met ŉ proses begin om ŉ hersiene tweede bylaag van die Wet op Elektrisiteitsregulasies saam te stel. “Dit sal selfopwekking moontlik maak en munisipale opwekkingsopsies fasiliteer onder verspreide kragopwekking. “Dit sal help om die gaping te vul wat veroorsaak word deur verswakte prestasie van Eskom se kragstasies. Na gelang van die omstandighede sal die opwekkingsaanleg slegs registrasie vereis en nie lisensiëring nie,” het Mantashe gesê. Die minister het ook verwys na die versoek om inligting wat in Desember 2019 uitgereik is waarin rolspelers versoek is om met innoverende potensiële oplossings vorendag te kom om krag so vinnig as moontlik aan die elektrisiteitsnetwerk te lewer. “Ons verwelkom alle insette van die mark, en dit gee die departement ŉ gevoel van moontlike opsies vir onmiddellike opwekking wat binne die volgende drie tot 12 maande beskikbaar is om die gaping op die kort- tot mediumtermyn te vul.” Volgens EWN het Mantashe ook gesê die skep van ŉ tweede entiteit vir kragopwekking is ŉ stap in die regte rigting om die hoë koste van elektrisiteit in die land hok te slaan. Mantashe het ook Dinsdagoggend benadruk die fondasie vir groei in Suid-Afrika is ŉ stabiele minerale- en energienywerheidskompleks. “Opwekkingskapasiteit buite Eskom gaan nie net daaroor om mededingend met Eskom te wees nie. Dit gaan daaroor om te verseker dat daar ŉ veilige energievoorsiening is. Ons moet saamwerk om ekonomiese groei te bevorder.” Die VF Plus het intussen Mantashe se aankondiging dat onder meer myne toegelaat sal word om hul eie krag op te wek, verwelkom. Dr. Wynand Boshoff, die party se woordvoerder oor energie, het gesê Mantashe se ander uitspraak dat ŉ nuwe entiteit om krag op te wek in die lewe geroep moet word, is egter ‘n teleurstelling. “Dit is reeds etlike jare die VF Plus se standpunt dat verbruiker-produsente die beste oplossing vir kragtekorte is. Dit sal huishoudings, plase, fabrieke en myne in staat stel om hul eie krag op te wek, en ook om ŉ inkomste uit surplusvermoë te verdien. Sodoende sal duisende rolspelers mekaar op die nasionale netwerk aanvul. “Dit lyk egter of die regering hardnekkig aan ŉ uitgediende sentralistiese model vasklou. So word die voordele van robuus verspreide kragvoorsiening verbeur. “Markkragte werk egter in die teenoorgestelde rigting as die regering en ervaring leer dat geen regering dié kragte op die lang duur kan weerstaan nie.”